Document ID: 32004D0037

Komisijos sprendimas
2003 m. gruodžio 23 d.
nustatantis specialius reikalavimus, reglamentuojančius žuvininkystės produktų importą iš Serbijos ir Juodkalnijos
(pranešta dokumentu Nr. C(2003) 5008)
(tekstas svarbus EEE)
(2004/37/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnį,
kadangi:
(1) Komisijos vardu Serbijoje ir Juodkalnijoje buvo atliktas sąlygų, kuriomis gaminami, sandėliuojami ir siunčiami į Bendriją žuvininkystės produktai, patikrinimas.
(2) Kaip apibrėžta 1999 m. birželio 10 d. Jungtinių Tautų Saugumo Tarybos rezoliucijoje 1244, pirmiau minėti reikalavimai netaikomi Kosovui, kuris yra administruojamas tarptautinės civilinės Jungtinių Tautų misijos Kosove (JTMK). Dėl to šiuo sprendimu negalima reglamentuoti žuvininkystės produktų importo iš Kosovo.
(3) Serbijos ir Juodkalnijos teisės aktų reikalavimai dėl žuvininkystės produktų veterinarinės kontrolės ir monitoringo gali būti laikomi lygiaverčiai Direktyvoje 91/493/EEB nustatytiems reikalavimams.
(4) Pirmiausia, Juodkalnijos Respublikos Žemės ūkio, miškininkystės ir vandens vadybos ministerija (ŽŪMVVM) gali veiksmingai tikrinti, kaip įgyvendinami galiojantys teisės aktai.
(5) ŽŪMVVM pateikė oficialias garantijas, kad laikomasi Direktyvos 31/493/EEB priedo V skyriuje nurodytų standartų, nustatytų natūralioje aplinkoje sugautų, neapdorotų, šviežių jūros žuvininkystės produktų veterinarinei kontrolei ir jų monitoringui ir vykdomi higienos reikalavimai, kurie yra lygiaverčiai toje direktyvoje nustatytiems reikalavimams.
(6) Atsižvelgiant į Direktyvą 91/493/EEB, tikslinga nustatyti išsamias nuostatas dėl žuvininkystės produktų, įvežamų į Bendriją iš Serbijos ir Juodkalnijos. Šiomis nuostatomis turėtų būti nustatyta, kad gali būti leistas tik natūralioje aplinkoje sugautų, neapdorotų, šviežių jūros žuvininkystės produktų importas į Bendriją.
(7) Taip pat būtina sudaryti patvirtintų įmonių, perdirbimo laivų arba šaldymo saugyklų sąrašą ir laivų-šaldiklių, įrengtų pagal 1992 m. birželio 16 d. Tarybos direktyvą 92/48/EB, nustatančią būtiniausius higienos reikalavimus, taikomus tam tikruose laivuose sugautiems žuvininkystės produktams, atsižvelgiant į Direktyvos 91/493/EEB 3 straipsnio 1 dalies a punkto i papunktį [2]. Tie sąrašai turėtų būti sudaryti remiantis pranešimu, kurį ŽŪMVVM pateikia Komisijai.
(8) Šį sprendimą tikslinga taikyti po 45 dienų nuo jo paskelbimo dienos, numatant būtiną pereinamąjį laikotarpį.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Juodkalnijos Respublikos Žemės ūkio, miškininkystės ir vandens vadybos ministerija (ŽŪMVVM) yra kompetentinga Serbijos ir Juodkalnijos [3] institucija, galinti patikrinti ir patvirtinti žuvininkystės produktų atitikimą Direktyvos 91/493/EEB reikalavimams.
2 straipsnis
Žuvininkystės produktams, importuotiems į Bendriją iš Serbijos ir Juodkalnijos, taikomi 3, 4 ir 5 straipsniuose nustatyti reikalavimai.
3 straipsnis
1. Žuvininkystės produktai yra natūralioje jūros aplinkoje sugautos, neapdorotos, šviežios žuvys.
2. Kiekviena siunta vežama su numeriu paženklintu veterinarijos sertifikato originalu, atitinkančiu I priede pateiktą pavyzdį, vieno lapo, tinkamai užpildytu, pasirašytu ir su nurodyta data.
3. Veterinarijos sertifikatas parengiamas bent viena oficialia valstybės narės, kurioje atliekami patikrinimai, kalba.
4. Kiekviename veterinarijos sertifikate turi būti nurodyta pasirašančiojo ŽŪMVVM atstovo pavardė, pareigos bei uždedamas oficialus antspaudas, kurio spalva turi skirtis nuo teksto spalvos.
4 straipsnis
Žuvininkystės produktai atvežami iš patvirtintų įmonių, perdirbimo laivų, šaldymo saugyklų arba II priedo sąraše nurodytų registruotų laivų-šaldiklių.
5 straipsnis
Ant visų pakuočių, išskyrus nefasuotus šaldytus žuvininkystės produktus, skirtus konservuoto maisto gamybai, dedami užrašai "SERBIJA IR JUODKALNIJA" bei nurodomi kilmės įmonės, perdirbimo laivo, šaldymo saugyklos arba laivo-šaldiklio patvirtinimo/registracijos numeriai, užrašyti neištrinamomis raidėmis.
6 straipsnis
Šis sprendimas taikomas nuo 2004 m. vasario 28 d.
7 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 23 d.

Labels: 0
3
18
6